Răsturnare de situație în cazul masacrului din Moscova. Putin, informat că autorii atacului terorist "nu au naționalitate"
Președintele Tadjikistanului, Emomali Rahmon, a reacționat după ce în presa rusă au apărut informații conform cărora autorii masacrului din Moscova ar fi cetățeni tadjici.
Într-o discuție purtată cu Vladimir Putin, acesta a condamnat atacul terorist care a avut loc vineri, 22 martie, scrie publicația The Telegraph, citată de Yahoo News.
"Teroriștii nu au naționalitate, nici patrie și nici religie", i-a spus Emomali Rahmon lui Vladimir Putin într-un apel telefonic, potrivit biroului președintelui Tadjikistanului.
Afirmația lui Emomali Rahmon a fost făcută după ce Ministerul de Externe al Tadjikistanului a anunțat că informațiile conform cărora cetățeni ai țării au fost implicați în masacrul din Moscova sunt "false".
Kremlinul a anunțat că Vladimir Putin și omologul său din Tadjikistan au convenit să "intensifice" eforturile comune pentru combaterea terorismului.
Atacul terorist din Moscova a fost revendicat de gruparea Stat Islamic (ISIS), care este activă inclusiv în Tadjikistan, o țară din Asia Centrală care împarte granița cu Afganistanul.
La scurt timp după atac, Vladimir Putin a anunțat că 11 persoane au fost arestate în acest caz, inclusiv patru bărbați bănuiți că au comis masacrul. Liderul de la Kremlin a precizat că aceștia plănuiau să fugă în Ucraina.
Sursa: Yahoo News
Dată publicare:
26-03-2024 07:42